……….………(sz.) napirend

Előterjesztve:   
Kerületfejlesztési Bizottsághoz

ELŐTERJESZTÉS

**a Képviselő-testület 2022. december 15-i rendes ülésére**

|  |  |  |
| --- | --- | --- |
|  |  |  |
| **Tárgy**: | Javaslat a településterv, a településtervi arculati kézikönyv és a településképi rendelet helyi partnerségi egyeztetésének szabályairól szóló 27/2022. (IX. 30.) önkormányzati rendelet módosítására | |
|  |  |  |
| **Készítette**: | ………………………………  Trummer Tamás  főépítész |  |
|  |  |  |
| **Egyeztetve**: | ……………………………… |  |
|  | Szabó Gyula  alpolgármester |  |
|  | ………………………………  Kiss Nóra  önkormányzati tanácsadó s.k. |  |
| **Látta**: | ………………………………  dr. Szalai Tibor  jegyző |  |
|  |  |  |
|  | ………………………………  dr. Silye Tamás  jegyzői igazgató |  |

A napirend tárgyalása zárt ülést nem igényel.

**Tisztelt Képviselő-testület!**

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021.(VII.15.) Korm. rendelet (a továbbiakban: Új-TRK) a korábban hatályos rendelkezésekkel ellentétben nem írja elő kötelezően, de továbbra is lehetővé teszi a helyi partnerségi egyeztetés alkalmazásának lehetőségét.

Fentiekre tekintettel Budapest Főváros II. Kerületi Önkormányzat - a korábbi, a partnerségi egyeztetésről szóló 6/2017.(II.24.) önkormányzati rendeletének hatályon kívül helyezésével egyidejűleg – megalkotta *a településterv, a településtervi arculati kézikönyv és a településképi rendelet helyi partnerségi egyeztetésének szabályairól szóló új 27/2022.(IX.30.) önkormányzati rendeletét.*

A rendelet célja többek között, hogy a helyi településrendezés, településfejlesztés, mint közfeladat keretein belül biztosítani lehessen a véleményt adó partnerek bevonását. A jelenleg hatályos rendelet értelmében az Önkormányzat az adott eljárás előzetes tájékoztatása során vagy az elfogadás előtti véleményezés során honlapján folyamatosan közzéteszi a hatályos dokumentumokat és terveket, valamint az aktuálisan véleményezhető tervezeteket és Felhívás közzétételét követően várja a partnerek észrevételeit.

Jelen előterjesztésben arra teszünk javaslatot, hogy az Önkormányzat ne csupán egy vélhetően a helyi településrendezés, településfejlesztés iránt egyébként is intenzíven érdeklődő partneri kör véleményét ismerhesse meg egy adott téma vonatkozásában, hanem a partnerek körét kibővíthesse az önkormányzat által felkért partnerségi résztvevőkkel. Ennek érdekében a kerületi lakosságot reprezentatívan leképező, Budapest II. kerületi állandó lakcímmel rendelkező, természetes személyekből álló rétegzett mintát képeztethet, a mintát alkotó természetes személyek vonatkozásában a polgárok személyi adatainak és lakcímének nyilvántartásáról szóló törvény szerinti nyilvántartásban szereplő adatot igényelhet. Az így előállt rétegzett mintán szereplőket a partnerségi részvétel érdekében az Önkormányzat közvetlenül keresheti meg.

A pozitív választ adókkal a továbbiakban – részletes adatvédelmi nyilatkozat és az Önkormányzattal megkötött megállapodásban foglalt feltételek szerint – a DemNet Demokratikus Jogok Fejlesztéséért Alapítvány tartja a kapcsolatot és hívja meg őket reprezentatív részvételi folyamatokba (pl. közösségi tanács, közösségi gyűlés), melynek feladata, hogy feltárja és megismerje a lakosság álláspontját a kerületi közügyek, jelen esetben a helyi településrendezés, településfejlesztés egyes aspektusairól. *(melléklet – együttműködési megállapodás)*

A reprezentatív részvételi folyamatok (mint közöségi tanács, közösségi gyűlés) a részvételi demokrácia innovatív eszközei, amelynek célja a közösség tagjainak egy meghatározott számú (jellemzően 24-100 fős), reprezentatív csoportja, akiket véletlenszerűen, sorsolásos módszerrel választanak ki. A gyűlés résztvevői egy előre meghatározott kérdésben fogalmaznak meg különböző javaslatokat a döntéshozók felé. Közös célunk, hogy a kerületi polgárok változatos hátterű csoportjától elmélyült, széleskörű informáltságon alapuló javaslatcsomagot kapjunk.

A gyűlések során a résztvevők először tanulnak a témáról, megismerik a tényeket, meghallgatják különböző szakértők és érdekcsoportok álláspontját, majd ezt követően facilitátorok *(A facilitátor egy olyan személy aki facilitál. Segít*[*csoportoknak*](https://hu.wikipedia.org/wiki/Csoport)*, csapatoknak megérteni a közös céljaikat és segít megtervezni, miképp érjék el ezeket. Eközben a facilitátor semleges marad, nem foglal állást a kérdésekben. Ehelyett a csoport figyelmét vezeti és azt a csoportnak fontos dolgokra fókuszálja)* segítségével, deliberatív *(tanácskozó)* keretek között, egymás véleményét is megismerve, közösen mérlegelik a különböző megoldási lehetőségeket, a gyűlés végére pedig megfogalmazzák javaslataikat a döntéshozók felé.

Önkormányzatunk első budapesti kerületként már májusban szervezett egy beszélgetést a kerület jövőjéről és ennek pozitív visszajelzései mentén folytatjuk a munkát annak érdekében, hogy minél hatékonyabban bevonjuk a közösségünk tagjait a környezetünk tervezésébe, a településfejlesztési feladatok folyamatába. Ezért Önkormányzatunk 2023 január-februárjában lakossági konzultációt kíván folytatni a részvételi demokrácia különböző eszközeinek használatával.

Kérem a Tisztelt Képviselő-testületet, alkossa meg rendeletét a településterv, a településtervi arculati kézikönyv és a településképi rendelet helyi partnerségi egyeztetésének szabályairól szóló 27/2022. (IX. 30.) önkormányzati rendelet módosításáról, majd ezt követően fogadja el a határozati javaslatot.

**A rendelet elfogadása minősített többségű, a határozati javaslat elfogadása egyszerű többségű szavazati arányt igényel.**

**Budapest, 2022. december 13.**

**Örsi Gergely**

**polgármester**

**Budapest Főváros II. Kerületi Önkormányzat Képviselő-testületének /2022. ( . .) önkormányzati rendelete**

**a településterv, a településtervi arculati kézikönyv és a településképi rendelet helyi partnerségi egyeztetésének szabályairól szóló 27/2022. (IX. 30.) önkormányzati rendelet módosításáról**

Budapest Főváros II. Kerületi Önkormányzat Képviselő-testülete a településkép védelméről szóló 2016. évi LXXIV. törvény 12. § (4) bekezdésében foglalt felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva a következőket rendeli el:

**1. §**

A településterv, a településtervi arculati kézikönyv és a településképi rendelet helyi partnerségi egyeztetésének szabályairól szóló 27/2022. (IX. 30.) önkormányzati rendelet 2. §-a a következő (3) bekezdéssel egészül ki:

„(3) Partnerségi résztvevőt az Önkormányzat is felkérhet. Ennek érdekében a kerületi lakosságot reprezentatívan leképező, Budapest II. kerületi állandó lakcímmel rendelkező, természetes személyekből álló rétegzett mintát képeztethet, a mintát alkotó természetes személyek vonatkozásában a polgárok személyi adatainak és lakcímének nyilvántartásáról szóló törvény szerinti nyilvántartásban szereplő adatot igényelhet. Az így előállt rétegzett mintán szereplőket a partnerségi részvétel érdekében az Önkormányzat közvetlenül megkeresheti.”

**2. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| **Örsi Gergely** **polgármester** | **dr. Szalai Tibor** **jegyző** |

Általános indokolás

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről 419/2021. (VII. 15.) Korm. rendelet rendelkezései lehetővé teszik helyi partnerségi egyeztetés alkalmazását. A II. kerületben lakó polgárok szélesebb körének bevonása érdekében szükségessé vált az egyeztetéseken résztvevő partnerek körének bővítése. Az Önkormányzat által felkért partnerségi résztvevők segítik a kerületi lakosság véleményének megjelenését a partnerségi egyeztetéseken.

Részletes indokolás

**Az 1. §-hoz**

A partnerek körét kiegészíti az önkormányzat által felkért partnerségi résztvevővel.

**A 2. §-hoz**

Hatályba léptető és hatályon kívül helyező rendelkezéseket tartalmaz.

**HATÁROZATI JAVASLAT**

A Képviselő-testület úgy dönt, hogy a DemNet Demokratikus Jogok Fejlesztéséért Alapítvánnyal (székhely: 1137 Budapest, Pozsonyi út 14., II/9., képviseli: Dr. Bördős Éva ügyvezető) együttműködési megállapodást köt annak érdekében, hogy Alapítvány közreműködésével, a közösségi tanács módszertanával hatékonyan bevonják a kerület lakosságát a kerület jövőjét érintő helyi településrendezési, településfejlesztési feladatok megtervezésébe és annak társadalmi egyeztetésébe.

A Képviselő-testület felhatalmazza a Polgármestert a határozati javaslat mellékletét képező Megállapodás aláírására.

**Felelős:** Polgármester

**Határidő:** 2022. december 31.

*A határozati javaslat elfogadásához egyszerű többségű szavazati arány szükséges.*